A végleges shunt műtét feltétele, hogy a szervezetben ne legyen semmilyen gyulladásos betegség vagy baktérium hordozás, az agyvíz tiszta legyen, baktériumot nem tartalmazhat (steril liquor tenyésztési eredmény), a sejtszám az agyvízben 100 alatti, a fehérje szint az agyvízben 2 g/l vagy kevesebb, és a gyermek általános állapota is megengedi az altatás és a műtét elvégzését (stabil légzés és keringés). Ha valamelyik feltétel hiányzik, például véres az agyvíz, ideiglenes megoldásra van szükség az agynyomás csökkentésére. Ez lehet ideiglenes agyvíz lebocsátás az agykamra, esetleg a gerinccsatorna megszúrásával, tartós agyvíz lebocsátás palackba (kamradrain behelyezés) vagy ideiglenes shunt műtét. Ez utóbbi esetben az agykamrából egy kis csövecskén keresztül a még véres agyvíz a koponyacsont felett, a fejbőr alatt kialakított tasakba ürül.(VS, ventriculo-subgalealis shunt) Ez a csövecske szelepet nem tartalmaz. Ha a fejbőr alatt kialakított tasak feltelődik, időnként az orvos a tasakot megszúrva a bőr alatti véres agyvizet fecskendőbe lebocsátja. Nagyon különböző az, hogy milyen gyakran kell a tasakot megszúrni, függ a kamrában lévő agyvíz termelődésétől is, de a kialakított tasak nagyságától is. Addig kell végezni a tasakból a véres agyvíz időnkénti lebocsátását, amíg az agyvíz feltisztul, víz-szerűnek látszik és a fent részletezett laboreredményeket észleljük. Ekkor elvégezhető egy újabb műtét, az ideiglenes shunt végleges shunt-té átalakítása. A végleges shunt már szelepet tartalmaz.